ORDE do 25 de outubro de 2005 pola que se lle outorga a aprobación definitiva ao primeiro proxecto de modificación do Plan Xeral de Ordenación Municipal do Concello de Meis. (Expediente PO-05027).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 24/01/2006

O Concello de Meis conta con Plan Xeral de Ordenación Municipal, aprobado definitivamente polo Pleno Municipal o 23-5-2003.
A documentación remitida consta de expediente administrativo e proxecto técnico da modificación.
O obxecto deste proxecto de modificación refírese a:
-Adecuación da ordenanza 8ª de solo rústico de protección agropecuaria, e da ordenanza 9ª de solo rústico de protección forestal ás determinacións que sobre usos e actividades comprende a Lei 15/2004, incorporando os novos usos ou modificando os existentes de acordo coa súa redacción.
-Adecuación do punto 5º do artigo 68 da normativa do PXOM sobre condicións xerais das edificacións en solo rústico ás determinacións que sobre elas se comprenden na Lei 15/2004, incorporando a súa mesma redacción.
-Corrección de erros en relación co sistema viario comprendido na documentación gráfica do PXOM, de xeito que se incorpora unha vía de 117 m no lugar da Bouza, outra de 228 m no lugar do Batán, e se corrixe a titularidade de dúas vías nos lugares da Bouza e Silván.
De conformidade co sinalado no artigo 93.4º da Lei 9/2002, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación.
O Pleno do Concello o 4-4-2005 acordou a aprobación inicial, publicada na prensa e no DOG do 26-4-2005, co resultado da fase de información pública que consta no expediente tramitado e aprobado provisionalmente polo Pleno do Concello o 1-8-2005.
Revisado o documento relativo ao primeiro proxecto de modificación do PXOM, e analizados os aspectos sinalados no artigo 85.7º da Lei 9/2002, LOUG, procede sinalar que polo que atinxe ás competencias desta consellería non se formula ningunha obxección á modificación proposta.
De conformidade co disposto no artigo 89.1º da Lei 9/2002, a competencia para a aprobación definitiva dos plans xerais de ordenación municipal correspóndelle ao conselleiro competente en materia de urbanismo e ordenación do territorio.
En consecuencia, de conformidade co establecido na Lei 9/2002, do 30 de decembro, de ordenación urbanística e protección do medio rural de Galicia, e por proposta da Dirección Xeral de Urbanismo, DISPOÑO:
Artigo 1º
Aprobar definitivamente o primeiro proxecto de modificación do PXOM, do Concello de Meis.
Artigo 2º
De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar a normativa e ordenanzas da modificación aprobada definitivamente no BOP.
Disposición derradeira
Contra esta orde cabe interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 25 de outubro de 2005.
María José Caride Estévez
Conselleira de Política Territorial, Obras Públicas e Transportes